钦定古今图书集成/明伦汇编/氏族典/第235卷 > 张平
## 钦定古今图书集成/明伦汇编/氏族典/第235卷 > 张平

按《前秦录》，“平，代郡人。一云谯国铚人。初仕石虎为部
将。闵之亡也，平帅所部称藩于燕，既而结援于秦，擢
授大将军冀州牧。平既跨有新兴、雁门、西河等诸郡，
众十馀万，拜置征镇，自号并州刺史，寇掠秦境。坚遣
车骑大将军晋公柳率兵御之，柳等败绩，坚自将兵
讨之，前锋邓羌分据汾上，获其养子蚝。平众大溃，惧”
而请降，坚赦之，仍署为右将军。晋遣参军桓宣就平，
授平节度，加四品将军，即其所部捍御北方。顷之，豫
州刺史祖逖出屯芦州，遣参军殷乂诣平。乂意轻平，
见大镬，欲铸作铁器，命破之。平曰：“此是帝王大镬，天
下定后，方当用之，奈何打破？”乂曰：“卿能保头不，而惜
大镬耶？”平太怒，于坐斩乂。阻兵固守。岁馀，逖攻平，破
之，平寻没于秦。